Arvo Tering

Arvo Tering (sündinud 6. aprillil 1949 Suure-Jaanis) on eesti ajaloolane ja raamatukogundustegelane. 

Tering õppis Suure-Jaani keskkoolis aastatel 1956–1962, 1965–1967 ja Tartu Sanatoorses Keskkoolis 1962–1965. Aastatel 1967–1972 õppis ta Tartu Riiklikus Ülikoolis ajalugu, individuaalprogrammi alusel ka raamatukogundust ja bibliograafiat. 

Aastatel 1972–1988 töötas Arvo Tering Tartu Riikliku Ülikooli Raamatukogus vanemraamatukoguhoidjana ning aastatel 1988–2016 vanemteadurina. 

1986. aastal kaitses ta Helmut Piirimäe juhendamisel valminud väitekirja ülikoolide rollist haritlaskonna kujunemisel Eesti- ja Liivimaal Rootsi võimu perioodil 1630–1710. Tema peamisteks uurimisvaldkondadeks on haritlaskond ja teadusideede retseptsioon varauusaegses Baltikumis (sealhulgas Tartu rootsiaegse ülikooli ajalugu, eri Euroopa ülikoolide mõju Baltimail, Baltimailt pärit noormeeste ülikooliõpingud, teadusideede, eriti meditsiiniideede retseptsioon). 

Stipendiaadina on Tering olnud uurimistööl Lätis, Saksamaal, Rootsis, Hollandis ja Poolas. Arvo Teringu huvi varauusaja akadeemiliste kontaktide vastu on aidanud virgena hoida sama uurimisvaldkonna ühe silmapaistvaima asjatundja, Taani riigiarhivaari Vello Helki julgustav abikäsi, eriti 1970.–1980. aastatel, mil võimalused uurimisreisideks lääneriikidesse puudusid. 

Alates 1991. aastast on Arvo Tering Balti Ajaloo Komisjoni (Göttingenis) kirjavahetajaliige ja 2015. aastast Läti Teadusajaloo Assotsiatsiooni auliige. 

2001. aastal Arvo Teringut tabanud nägemiskaotus tingis uurimistemaatika ahenemise. Edasise uurimistöö fookusse jäi meditsiiniideede retseptsiooniajalugu, kuna sellekohased põhiallikad – varauusaegsed Läänemere maade meedikute dissertatsioonid – on kompaktse allikategrupina arvutisse transkribeerituna häälesüntesaatori abil kasutamiseks jõukohased. Pooleli on ulatuslikum uurimus "Euroopa protestantlikud ülikoolid kui Läänemere maade meedikute koolitajad ning uute meditsiiniideede vahendajad varasel uusajal".

Tunnustus
1994 Dr. Arthur Puksowi fondi (Kanada) ajalookirjanduse auhind
1995 Friedrich Puksoo auhind
1998 Suur Ignatsi Jaagu medal (B. G. Forseliuse Seltsi auhind)
2001 Valgetähe IV klassi teenetemärk
2007 Tartu Ülikooli medal
2008 Eesti ajalookirjanduse aastapreemia 
2009 Eesti Vabariigi teaduspreemia humanitaarteaduste valdkonnas
2017 Carl Schmidti teaduspreemia
2020 teenetemärk "100 semestrit Tartu Ülikoolis"
2023 Ajakirja Akadeemia parim artikkel realia valdkonnas 2023

Olulisemad tööd
Tartu ülikooli osa Eesti- ja Liivimaa haritlaskonna kujunemises XVII sajandil ja XVIII sajandi algul, Keel ja Kirjandus 1982, nr. 9, 10, 11
 Album Academicum der Universität Dorpat (Tartu) 1632-1710. Tallinn 1984
Göttingeni ülikool ning selle osa Eesti- ja Liivimaa haritlaskonna kujunemises XVIII sajandil ja XIX sajandi algul. Keel ja Kirjandus, 1987. Nr 10
 Eesti-, liivi- ja kuramaalased Euroopa ülikoolides 1561-1798. Tartu: Ajalooarhiivi kirjastus 2008
 Lexikon der Studenten aus Estland, Livland und Kurland an europäischen Universitäten 1561-1800, bearbeitet von Arvo Tering unter Mitarbeit von Jürgen Beyer. Köln, Weimar, Wien: Böhlau Verlag 2018 
 The Dissertations of doctors of medicine active in Estonia, Livonia and Courland, defended at European Universities in the Eighteenth century, Ajalooline Ajakiri. The Estonian Historical Journal, No 3 /4(2010); 
 The University of Tartu in the early modern academic world. Tartu ülikool varauusaja akadeemilises maailmas. Special issue edited by Pärtel Piirimäe and Lea Leppik. Tartu 2012 , lk.367-402  
 Zur frühen Rezeption von Harveys Theorie des Blutkreislaufs im deutschen Sprachraum: Eine apologetische Disputation in Königsberg aus dem Jahre 1651, in: "Dichtung, Gelehrsamkeit, Disputationskultur". 
 Festschrift für Hanspeter Marti zum 65. Geburtstag. Herausgegeben von Reimund B. Sdzuj, Robert Seidel und Bernd Zegowitz" . Köln, Weimar, Wien: Böhlau Verlag 2012, lk. 461-481 
 Riga Municipal Physician Nicolaus Witte von Lilienau (1618–1688): his Medical Views at the Crossroads of Tradition and Changes in Medical Teaching during his Student Years at Dutch Universities in the 1640s , in: Acta baltica historiae et philosophiae scientiarum 2014, no 2, lk. 70-116 Contacts in natural sciences between Riga and England 1660-1710, in: Estonian Historical Journal 2015, 1 / 2, (151/152), lk. 39-83.  
 Elukäik ja publikatsioonide nimestik kuni 2014. aastani: Kulturaustausch: Baltisches Echo auf Gelehrte in der Schweiz und in Deutschland. Freundesgabe für Arvo Tering. Herausgegeben von Hanspeter Marti in Zusammenarbeit mit Ursula Caflisch-Schnetzler und Karin Marti-Weissenbach. Köln, Weimar, Wien: Böhlau Verlag 2014, lk. 7-10, 293-300.

Viited

 Välislingid 
 Arvo Tering Eesti Teadusinfosüsteemis
Kaarina Rein, REGIO BALTICA ET EUROPA – PONS STUDIORUM ET DOCTRINAE. Arvo Tering 75 Keel ja Kirjandus, 2024 nr. 4

Kategooria:Eesti ajaloolased
Kategooria:Eesti raamatukogundustegelased
Kategooria:Tartu Ülikooli ajaloo-keeleteaduskonna vilistlased
Kategooria:Valgetähe IV klassi teenetemärgi kavalerid
Kategooria:Sündinud 1949